Hvað veldur ólagi á hormónastarfsemi og hvaða lyf er hægt að fá við því ? Hormón mannslíkamans eru mörg og frá mörgum framleiðslustöðvum , kirtlum og innkirtlum . Starfsemi þeirra er stýrt af stjórnstöðvum sem eru jafnmargslungnar og hormónin eru mörg og flókin . Í stjórnstöðvunum eru frumur og efnahvatar sem lesa úr breytingum í blóði og líkamsvökvum , vessum , hvernig framleiðslu hvers ákveðins hormóns er háttað . Síðan eru send boð sem setja í gang leiðréttingar allt eftir því hver þörfin er , til dæmis til að auka eða draga úr framleiðslu hormónsins . Truflun getur átt sér stað á mörgum stöðum í þessu ferli og því fjölmörg lyf sem getur þurft að grípa til svo að leysa megi úr vanda sem upp kemur . En fyllri upplýsingar um meðferð er ekki hægt að gefa nema meira sé vitað um truflunina sem við er að eiga í hverju tilviki .